SELETUSKIRI

1.Kavandatav reguleerimisese

Käesolev ettepanek käsitleb otsust, millega määratakse kindlaks liidu nimel võetav seisukoht rahvusvahelise oliivinõukogu liikmete nõukogus seoses tavalise väärisoliiviõli kategooria väljajätmisega rahvusvahelise oliiviõli- ja lauaoliivilepingu (edaspidi „leping“) B lisast.

2.Ettepaneku taust

2.1.2015. aasta rahvusvaheline oliiviõli- ja lauaoliivileping

2015. aasta rahvusvahelise oliiviõli- ja lauaoliivilepingu (edaspidi „leping“) eesmärgid on: i) saavutada ühtsus oliiviõlide, oliivijääkõlide ja lauaoliivide füüsikalis-keemilisi ja organoleptilisi omadusi käsitlevates riiklikes ja rahvusvahelistes õigusaktides, et vältida kaubanduse takistamist, ii) tegutseda füüsikalis-keemiliste ja organoleptiliste uuringute valdkonnas, et suurendada teadmisi oliivitoodete koostise ja kvaliteediomaduste kohta, eesmärgiga konsolideerida rahvusvahelised standardid ning iii) tugevdada rahvusvahelise oliivinõukogu rolli oliivide ja oliiviõli valdkonna tippkeskusena rahvusvaheliste teadusringkondade jaoks.

Lepingu uuendatud versioon jõustus 1. jaanuaril 2017.

Euroopa Liit on lepingu osaline.

2.2.Liikmete nõukogu

Liikmete nõukogu on rahvusvahelise oliivinõukogu kõrgeim ja otsuseid tegev organ. Ta kasutab kõiki volitusi ning täidab kõiki ülesandeid, mida on vaja käesoleva lepingu eesmärkide saavutamiseks. Lepingu osalisena on Euroopa Liit rahvusvahelise oliivinõukogu liige ja on esindatud liikmete nõukogus. Rahvusvahelise oliivinõukogu lepingu artikli 19 lõike 2 kohaselt võib liikmete nõukogu võtta vastu otsuseid, millega muudetakse rahvusvahelise oliivinõukogu lepingu lisasid. Kooskõlas rahvusvahelise oliivinõukogu lepingu artikli 10 lõikega 3 võtab liikmete nõukogu otsused lepingu mis tahes muudatuste kohta vastu konsensuse alusel.

2.3.Liikmete nõukogu kavandatav akt

Rahvusvahelise oliivinõukogu täitevsekretariaat edastas 29. aprillil 2022 oma liikmetele keemilisi aineid ja standardimist käsitleva otsuse teksti, mille liikmete nõukogu peab vastu võtma. Kavandatava akti eesmärk on jätta alates 1. jaanuarist 2026 rahvusvahelise oliivinõukogu lepingu B lisast välja tavalise väärisoliiviõli kategooria. Lepingu artikli 20 lõike 1 kohaselt kohaldatakse liikmete rahvusvahelise kaubanduse suhtes rahvusvahelise oliivinõukogu lepingu B ja C lisas esitatud nimetusi. Kavandatava aktiga muudetakse seega rahvusvahelise oliivinõukogu lepingu B lisa.

Käesolevale ettepanekule lisatud komisjoni talituste töödokument sisaldab otsuse teksti.

Rahvusvahelise oliivinõukogu 115. istungjärgul (juuni 2022) palus EL otsuse vastuvõtmist edasi lükata, sest tal ei olnud võimalik oma heakskiitu anda (liidu nimel võetava seisukoha vastuvõtmiseks oli vaja aega). Seepärast võetakse käesolevas otsuses üksikasjalikult kirjeldatud seisukoht liidu nimel kas rahvusvahelise oliivinõukogu 116. istungjärgul 2022. aasta novembris või enne järgmist korralist istungjärku 2022. aasta novembris, järgides võimalikku menetlust, mida liikmete nõukogu kasutab otsuste kirjavahetuse teel vastuvõtmiseks vastavalt lepingu artikli 10 lõikele 6.

3.Liidu nimel võetav seisukoht

Liikmete nõukogu poolt vastu võetava otsuse (millega muudetakse rahvusvahelise oliivinõukogu lepingu B lisa, jättes välja tavalise väärisoliiviõli kategooria) jõustumise kuupäev on 1. jaanuar 2026. Seepärast tuleb liikmete nõukogu täiendav otsus kõnealuse kategooria ja sellega seotud parameetrite väljajätmiseks rahvusvahelise oliivinõukogu oliiviõli ja oliivijääkõli kaubandusstandardist aegsasti vastu võtta.

Euroopa Parlamendi ja nõukogu määruses (EL) nr 1308/2013 sellist oliiviõli kategooriat ei ole. Eespool osutatud otsus on seega kooskõlas liidu poliitika eesmärkidega seoses Euroopa Parlamendi ja nõukogu määruse (EL) nr 1308/2013 II osa II jaotises sätestatud põllumajandustoodete turustamisstandarditega.

Võttes arvesse otsustusprotsessi rahvusvahelise oliivinõukogu liikmete nõukogus, on liidu seisukoht vajalik lisas esitatud otsuse vastu võtmiseks.

4.Õiguslik alus